Jean-Claude Juncker vizitează România, joi, pentru prima dată în calitate de preşedinte al Comisiei Europene, pentru a se adresa Parlamentului pe tema viitorul Uniunii Europene, acelaşi subiect urmând să fie abordat şi în cadrul unei dezbateri cu cetăţenii care va avea loc la Muzeul Naţional de Artă al României.

Foto: Inquam Photos / Octav Ganea

ACTUALIZARE 16.20. Preşedintele Comisiei Europene a ajuns la Palatul Victoria, unde a fost întâmpinat de premierul Sorin Grindeanu, în scandările mai multor persoane care protestează de peste 100 de zile în faţa Guvernului şi care strigau „Europa cere fără graţiere”.

ACTUALIZARE 12.50. Jean Claude Juncker s-a întâlnit cu președintele Klaus Iohannis, la Cotroceni.

Fotografii: Inquam Photos / Octav Ganea

ACTUALIZARE 11.30. Preşedintele Comisiei Europene, Jean Claude Juncker a spus, joi, în discursul rostit în plenul Camerelor reunite, că va milita pe lângă autorităţile din România pentru a garanta caracterul ireversibil al progreselor realizate în privinţa MCV, informează News.ro.

Juncker a amintit ca unul dintre obiectivele pe care şi le-a fixat a fost ca Mecanismul de Cooperare şi Verificare pentru România şi Bulgaria să fie ridicat până la finalul mandatului său.

„Nu ar trebui să ne imaginam că putem adăuga alte noi criterii şi exigenţe de pe o zi pe alta. MCV e bine realizat şi alte exigenţe, alte criterii nu vor mai fi impuse. (..) Tinerii ataşaţi de valorile democratice şi statul de drept sunt atuul dumneavoastră cel mai de preţ. Speranţele lor legitime trebuie luate în considerare şi mă refer acum la spaţiul Schengen", a spus Jean Claude Juncker.

„România se bucură de această libertate de mişcare şi de a călători la fel ca ceilalţi cetăţeni ai Uniunii Europene. Cu toţii împreună trebuie să dăm în permanenţă ce avem noi mai bun pentru că acest popor, adeseori martirizat să fie de data asta artizanul păcii în sânul UE şi în lume. Doresc să protejez paşii făcuţi înainte, în aceşti ani, în Europa. Am fost surprins de anumite neînţelegeri. În Europa nu există ţări care să valoreze mai mult decât altele, naţiunile sunt egale (...) Nu au existat niciodată ţări de mâna a doua. Fac legământ că, rămânând unită, Europa va putea realiza lucruri extraordinare. (...) Europa a fost divizată în trecut, iar acest lucru nu trebuie să se mai repete. Putem avansa împreună, însă în ritmuri diferite. O Europă care are mai multe viteze există deja, e prevăzută în tratate (...) Europa cetăţenilor e o Europă a justiţiei, libertăţii şi egalităţii”, a declarat preşedintele Comisiei Europene în discursul susţinut în plenul reunit al Parlamentului.

ACTUALIZARE 11.oo. Preşedintele Comisiei Europene, Jean Claude Juncker, susține un discurs în plenul reunit al Parlamentului. Sunt prezenți și fostul președinte Traian Băsescu și foştii premieri Adrian Năstase, Victor Ciorbea şi Victor Ponta.

La intrarea în sala de plen, Jean Claude Juncker i-a îmbrăţişat pe Victor Ciorbea şi Adrian Năstase, l-a salutat pe Victor Ponta, iar pe Traian Băsescu l-a şi pupat pe frunte, după care l-a îmbrățișat. Urmăriți aici imaginile.

Foto: Inquam Photos / Octav Ganea

ACTUALIZARE 10.10. Președintele Comisiei Europene a ajuns la Palatul Parlamentului.

____________________________________________________________________________________________________________________

Deputaţii şi senatorii se reunesc în şedinţă de plen comună, joi dimineaţă, de la ora 10.30, pentru a asculta alocuţiunea preşedintelui CE, Jean-Claude Juncker, intitulată ”Viitorul Europei”.

Aceeaşi temă va fi abordată într-o întâlnire cu cetăţenii, organizată de către Reprezentanţa Comisiei Europene la Bucureşti la Muzeul Naţional de Artă al României, întâlnire programată la ora 16.30, la care Juncker va veni însoţit de comisarul Corina Creţu. Cei doi oficiali europeni vor răspunde la întrebările celor prezenţi, precum şi la cele puse prin intermediul reţelelor de socializare întrucât evenimentul va fi transmis online.

Întâlnirile de acest tip au fost demarate de către Comisia Europeană după ieşirea Marii Britanii din Uniunea Europeană şi lansarea celor cinci scenarii privind viitorul UE. Astfel, comisarii europeni au mers în ţările membre la astfel de dezbateri cu publicul larg pentru a explica beneficiile proiectului european şi perspectivele sale.

La Bucureşti, prima dezbatere de acest tip a avut loc pe 20 aprilie, invitatul fiind Frans Timmermans, prim-vicepreşedintele Comisiei, aplaudat de public pentru pledoaria în favoarea unui viitor comun al Europei. ”Am lucrat în această ţară acum 20 de ani. Dacă aş călători înapoi în timp, în 1995-1996, când am fost foarte activ în această ţară, nu aş fi crezut că veţi realiza atât de multe, dat fiind faptul că această ţară a fost maltratată atât de mult în timpul regimului comunist (...) Există o ambiţie în vasta majoritate a populaţiei României să fie parte a unei comunităţi de valori. Istoric, România este o ţară europeană. Din cauza situaţiei nefericite că a fost de partea greşită a Cortinei de Fier, România a fost ţinută pe loc decenii, să-şi împlinească destinul european. Uniunea Europeană îi dă ocazia României să-şi îndeplinească destinul. Nu pentru că o vor politicienii, ci pentru că poporul român este un popor european. Acesta este marele beneficiu, nu fondurile structurale sau politica agricolă comună”, spunea atunci Timmermans.

În programul vizitei lui Juncker figurează şi întâlniri cu înalţi oficiali român.

Astfel, la 11.45 preşedintele Comisiei Europene va fi primit de către preşedintele Klaus Iohannis, cu care va avea convorbiri tête-à-tête, urmate de discuţii cu membrii celor două delegaţii. După încheierea acestor convorbiri, Juncker va participa la recepţia oferită de Ziua Europei de către şeful statului român.

De la ora 15.00, Juncker va merge la Palatul Victoria, unde va fi aşteptat de către premierul Sorin Grindeanu.

Citiți și: Exclusiv Digi24. Mesajul pentru români transmis de Jean-Claude Juncker